b'\n_START_ARTICLE_\nKerberos (protokol)\n_START_PARAGRAPH_\nKerberos je mre\xc5\xbeni avtentikacijski protokol za zagotavljanje varne povezave med odjemalcem in stre\xc5\xbenikom. Kerberos nudi mo\xc4\x8dno avtentikacijsko za\xc5\xa1\xc4\x8dito, ki temelji na kriptografiji z uporabo skritega klju\xc4\x8da. Kerberos so razvili leta 1988 na Massachussetts Institute of Technology (MIT) v okviru projekta Athena. Na spletnih straneh MIT je tudi mo\xc5\xbeno dobiti brezpla\xc4\x8dno implementacijo tega protokola.\n_START_SECTION_\nZasnova protokola Kerberos\n_START_PARAGRAPH_\nBistvo protokola je v tem, da se odpravi potreba po izmenjavi skrite informacije (gesla) med stre\xc5\xbenikom in odjemalcem. Kerberos je zasnovan na klju\xc4\x8dih, ki se uporabljajo za kriptiranje informacij. Preprosto povedano Kerberos vzame klju\xc4\x8d za enkripcijo, izvede enkripcijo nad sporo\xc4\x8dilom in vrne kriptirano sporo\xc4\x8dilo. Na drugi strani dekripcijski postopek vzame klju\xc4\x8d za dekripcijo in v primeru uspeha vrne prvotno sporo\xc4\x8dilo. Klju\xc4\x8da sta lahko razli\xc4\x8dna ali pa se uporablja isti klju\xc4\x8d tako za enkripcijo kot dekripcijo.'